Genesi 19 | Beibele Inthaneteng | Phetolelo ya Lefase le Lefsa
19 Bjale barongwa bale ba babedi ba fihla Sodoma mantšiboa gomme Lota o be a dutše kgorong ya Sodoma.+ Ya re ge Lota a ba bona a ema a ba gahlanetša ke moka a inamela fase ka sefahlego.+
2 A re go bona: “Ao, hle beng ba ka, anke le arogeleng ntlong ya ka, nna mohlanka wa lena, le lale gona le be le hlapišwe dinao.+ Le tla tsoga ka masa la wela tsela.”+ Bona ba mo fetola ba re: “Aowa, re tla ithobalela kgorong ya motse.”+
3 Eupša o ile a ba phegelela+ moo ba ilego ba arogela go yena gomme ba tsena ga gagwe. Ke moka a ba direla moletlo,+ a ba apeela dinkgwa tše di sa omelwago+ gomme ba ja.
4 Pele ga ge ba ka robala, gwa tla banna ba moo motseng, e lego banna ba Sodoma, ba dikologa ntlo+ go tloga ka mošemane go fihla ka mokgalabje, ka moka ga bona e le sehlopha se se tsošitšego mpherefere.+
5 Ba goeletša Lota ba re: “Ba kae banna bale ba tsenetšego mo ga gago bošego? Ba ntšhe ba tle mo go rena gore re robale le bona.”+
6 Mafelelong Lota a tšwa a ya go bona mojakong, gomme a tswalela mojako.
7 Ke moka a re go bona: “Aowa hle bana bešo, le se dire bobe.+
8 Šefa ke na le barwedi ba babedi bao ba sa kago ba robala le monna.+ Hle anke ke ba tlišeng go lena le ba direng seo le bonago se lokile mahlong a lena.+ Banna bao le se ke la ba dira selo,+ ka gobane ba tšhabetše ka tlase ga moriti wa tlhaka ya ka.”+
9 Ke moka ba re: “Emela gona moo!” Ba oketša ka gore: “Monna yo o tlile mo e le modiiledi+ eupša o nyaka go itira moahlodi.+ Bjale re tla go dira tše mpe go feta bona.” Ba tla ba kgorometša monna yoo+ wa batho ka matla, e lego Lota, gomme ba be ba le kgauswi le go roba mojako.+
10 Ka gona banna bale ba ntšhetša diatla tša bona ka ntle gomme ba gogela Lota go bona, ka ntlong, ke moka ba tswalela mojako.
11 Eupša ba otla banna bale ba bego ba eme mojakong wa ntlo ka bofofu,+ go tloga ka yo monyenyane go fihla ka yo mogolo,+ moo ba ilego ba ba ba lapa ba nyakana le mojako.+
12 Ke moka banna bale ba re go Lota: “Na go na le motho le ge e le ofe yo mongwe wa geno mo? Tšea bakgonyana ba gago, barwa ba gago, barwedi ba gago gotee le bohle bao e lego ba geno mo motseng, o ba ntšhe mo lefelong le!+
13 Ka gobane re tlo senya lefelo le, ka ge sello sa go lla ka bona e le se segolo pele ga Jehofa,+ moo Jehofa a re romilego go senya+ motse wo.”
14 Ke moka Lota a tšwela ka ntle a bolela le bakgonyana ba gagwe bao ba bego ba tlo tšea barwedi ba gagwe a re: “Emang! Etšwang lefelong le, ka gobane Jehofa o tlo senya motse wo!”+ Eupša mahlong a bakgonyana ba gagwe o be a bonagala eka o itshwaretše metlae.+
15 Eupša eitše ge mahube a hlatloga, barongwa ba gakalela Lota ba re: “Ema! Tšea mosadi wa gago le barwedi ba gago ba babedi ba ba lego mo,+ e le gore o se fedišetšwe molato wa motse wo!”+
16 Ka baka la lešoko la Jehofa go yena,+ eitše ge a dikadika+ banna bao ba swara seatla sa gagwe, seatla sa mosadi wa gagwe le diatla tša barwedi ba gagwe ba babedi ba ba ntšhetša ntle gomme ba ba emiša ka ntle ga motse.+
17 Eitše ge ba ba ntšheditše ka ntle ga motse, yo mongwe wa bona a re: “Tšhabang le phološeng meoya+ ya lena! Le se ke la lebelela morago,+ le gona le se ke la ema le ge e le kae Seleteng se ka moka!+ Tšhabelang dithabeng gore le se fedišwe!”+
18 Ke moka Lota a re go bona: “E sego moo, hle Jehofa!
19 Bjale gona o amogetše+ mohlanka wa gago. O bontšhitše botho bjo bogolo+ ka go phološa moya wa ka,+ eupša ge e le nna nka se kgone go tšhabela dithabeng ka gobane nka tla ka welwa ke bošula gomme ka hwa.+
20 Go na le motse šo mo kgauswi woo nka tšhabelago go wona e bile ke selo se senyenyane.+ Na go tšhabela ga ka moo lefelong leo ke selo se se ka go tshwenyago? Moya wa ka o tla phologa.”+
21 Ka gona a re go yena: “Le gona moo ke sa dutše ke go naganela+ ka go se fediše motse woo o boletšego ka wona.+
22 Itlhaganele! Tšhabela moo, ka gobane ga go seo nka se dirago go ba go fihlela o goroga moo!”+ Ke ka baka leo a ilego a reela motse woo leina a re ke Tsoare.*+
23 Letšatši le be le šetše le diketše ge Lota a goroga Tsoare.+
24 Ke moka Jehofa a neša sebabole. Jehofa a neša le mollo go tšwa magodimong. Tša nela Sodoma le Gomora.+
25 Ka gona a fediša metse yeo, gaešita le Selete seo ka moka, badudi ka moka ba metseng yeo le dimela tša naga.+
26 Mosadi wa gagwe yena a lebelela morago, gomme a fetoga sehlwaseeme sa letswai.+
27 Bjale ya re e sa le mesong Aborahama a boela lefelong leo a bego a eme pele ga Jehofa.+
28 Ke moka a lebelela tlase thoko ya Sodoma le Gomora le nageng ka moka ya Selete seo gomme ya re ge a lebelela a bona muši o moso o hlatloga moo nageng yeo go etša muši wa sebešo!+
29 Eitše ge Modimo a senya metse ya Seleteng seo a nagana ka Aborahama. Ka gona Modimo o gatile megato gore a ntšhe Lota moo ge a fediša metse yeo Lota a bego a dula go yona.+
30 Ka morago Lota a rotoga a etšwa Tsoare gomme a dula dithabeng, a na le barwedi ba gagwe ba babedi,+ ka ge a ile a tšhaba go dula Tsoare.+ Ka gona a dula ka leweng, yena le barwedi ba gagwe ba babedi.
31 Wa leitšibulo a bolela le ngwanabo a re: “Tatago rena o tšofetše gomme mo nageng ye ga go na monna yo a ka tsenago go rena ka mokgwa woo go dirwago ka wona lefaseng ka moka.+
32 Etla re nweše tate beine+ gomme re robale le yena gore re phediše leloko ka tate.”+
33 Ba nweša tatago bona beine bošegong bjoo;+ ke moka wa leitšibulo a tsena a robala le tatagwe, eupša tatagwe a se mmone ge a robala le ge a tsoga.
34 Ka le le latelago wa leitšibulo a re go yo monyenyane: “Nna ke robetše le tate bošegong bja maabane. Le lehono a re mo nweše beine. Ke moka wena o tsene o robale le yena gore re phediše leloko ka tate.”
35 Ka gona ba dulela go nweša tatago bona beine le bošegong bjoo; ke moka yo monyenyane a ema a ya go robala le tatagwe, eupša tatagwe a se mmone ge a robala le ge a tsoga.
36 Barwedi bao ba babedi ba Lota ba ima ka tatago bona.+
37 Ge nako e dutše e eya wa leitšibulo a belega morwa gomme a mo reela leina la Moaba.+ Ke yena tatago Bamoaba go fihla le lehono le.+
38 Ge e le yo monyenyane le yena o ile a belega morwa gomme a mo reela leina la Bene-ami. Ke yena tatago bana ba Amoni+ go fihla le lehono le.
^ Leina le le ra gore, “Bonyenyane.”